ΓΡΑΠΤΗ ΕΡΩΤΗΣΗ E-0182/99

υποβολή: Alexandros Alavanos (GUE/NGL) προς την Επιτροπή

(11 Φεβρουαρίου 1999)

Θέμα: Συνέχιση της παραβίασης των Οδηγιών Σεβέζο και 91/271 στην περιοχή του Θριάσιου Πεδίου

Παρά τις δεσμεύσεις που ανέλαβαν οι ελληνικές αρχές κατά τη διάρκεια επίσκεψης ευρωβουλευτών στο Θριάσιο Πεδίο τον Οκτώβριο του 1995 για τον τελικό έλεγχο της τήρησης της Οδηγίας Σεβέζο, δεν έχει ολοκληρωθεί ακόμη το σχέδιο έκτακτης ανάγκης και δεν έχει γίνει ενημέρωση των κατοίκων. Συνεχίζεται επίσης η παραβίαση της οδηγίας 91/271(1), αφού τα τοξικά απόβλητα εξακολουθούν να θάβονται χωρίς μέτρα προστασίας, τα βυρσοδεψεία αποχετεύουν χωρίς καθαρισμό τα απόβλητά τους και στον Κόλπο της Ελευσίνας, αν και έχει ευτροφικά νερά, χρησιμοποιούνται διασκορπιστικά από τις ιδιωτικές εταιρίες για τη διάλυση των κηλίδων πετρελαίου.

Ερωτάται η Επιτροπή, σε συνέχεια της εξέτασης των Αναφορών 413/92 (Οδηγία 91/271) και 411/89 (Οδηγία Σεβέζο) που απασχόλησαν σε πολλές συνεδριάσεις την Επιτροπή Αναφορών του Ευρωπαϊκού Κοινοβουλίου με επίσημη παρουσία της Επιτροπής, αν είναι ενήμερη για τη συνέχιση της μη εφαρμογής της κοινοτικής νομοθεσίας στη βεβαρημένη περιβαλλοντικά περιοχή του Θριάσιου Πεδίου και τί μέτρα πρόκειται να πάρει για την πλήρη εφαρμογή των παραβιαζόμενων κοινοτικών οδηγιών.

Απάντηση της κας Bjerregaard εξ ονόματος της Επιτροπής

(29 Μαρτίου 1999)

Η Επιτροπή, στο πλαίσιο της εξέτασης των αναφορών αριθ. 413/92 (ρύπανση του Θριάσιου πεδίου) και αριθ. 411/89 (ατύχημα που συνέβη στην επιχείρηση Petrola), απευθύνθηκε στις 12 Οκτωβρίου 1998 στις ελληνικές αρχές ζητώντας πληροφορίες σχετικά με την επικαιροποίηση του σχεδίου έκτακτης ανάγκης που υιοθετήθηκε από την Petrola το 1995, σύμφωνα με το άρθρο 5 παράγραφος 3 και άρθρο 8 της οδηγίας 82/501/του Συμβουλίου, της 24ης Ιουνίου 1982, περί του κινδύνου ατυχημάτων μεγάλης εκτάσεως τον οποίον περικλείουν ορισμένες βιομηχανικές δραστηριότητες (οδηγία Seveso)(2).

Με την απάντησή τους στην επιστολή αυτή οι ελληνικές αρχές πληροφόρησαν την Επιτροπή (με επιστολή της 8ης Φεβρουαρίου 1999) ότι την άνοιξη του 1998 εγκρίθηκε νέα έκθεση σχετικά με τις συνθήκες ασφαλείας στην επιχείρηση Petrola. Εξάλλου, οι ελληνικές αρχές επεσήμαναν την επιτυχία που σημείωσε η ημερίδα ενημέρωσης του κοινού, που διοργανώθηκε από την επιχείρηση τον Ιούλιο του 1998. Το νέο φυλλάδιο που εκπονήθηκε επ' αυτού του θέματος επισυνάφθηκε στην κοινοποίηση.

Εξάλλου, οι ελληνικές αρχές ανακοίνωσαν την εφαρμογή, τον Ιανουάριο του 1999, σχεδίου έκτακτης ανάγκης για όλη την περιοχή του Θριάσιου πεδίου. Το σχέδιο αυτό προβλέπει τη δημιουργία κέντρου επιχειρήσεων που θα διαχειρίζεται τα ατυχήματα στην περιοχή και θα αρχίσει να λειτουργεί επίσης τον Ιανουάριο του 1999. Σύμφωνα με τις πληροφορίες που κοινοποιήθηκαν, δύο μεγάλες ασκήσεις θα πραγματοποιηθούν την άνοιξη του 1989 προκειμένου να διαπιστωθεί η αποτελεσματικότητα του νέου συστήματος καθώς και ο βαθμός ενημέρωσης του κοινού.

Δεδομένης της σημασίας που έχει η εφαρμογή αποτελεσματικού και πλήρους σχεδίου έκτακτης ανάκης, η Επιτροπή θα απευθυνθεί εκ νέου στις ελληνικές αρχές για να λάβει περισσότερες πληροφορίες σχετικά με την λειτουργία του νέου σχεδίου.

Στο άρθρο 13 της οδηγίας 91/271/ΕΟΚ του Συμβουλίου, της 21ης Μα ου 1991, για την επεξεργασία των αστικών λυμάτων(3) περιλαμβάνονται διατάξεις που αφορούν την απόρριψη, στα ύδατα περιοχής, μόνον των βιοαποικοδομήσιμων βιομηχανικών λυμάτων που προέρχονται από εγκαταστάσεις της βιομηχανίας τροφίμων από γεωργικά προϊόντα. Η φύση και το είδος επεξεργασίας των εν λόγω βιοαποικοδομήσιμων λυμάτων προσομοιάζουν ουσιαστικά προς την φύση και το είδος των αστικών λυμάτων, πράγμα που εξηγεί για ποιό λόγο τα βιοαποικοδομήσιμα λύματα διέπονται από την εν λόγω οδηγία. Ωστόσο, η οδηγία δεν προβλέπει διατάξεις για τις απορρίψεις άλλων βιομηχανικών λυμάτων στα ύδατα υποδοχής, όπως για παράδειγμα τα λύματα βυρσοδεψείων που αναφέρει το Αξιότιμο Μέλος.

Εξάλλου, στο άρθρο 11 της οδηγίας περιλαμβάνονται διατάξεις σχετικά με τα βιομηχανικά λύματα που διοχετεύονται στα αποχετευτικά δίκτυα και τους σταθμούς επεξεργασίας αστικών λυμάτων. Συγκεκριμένα, ορίζεται ότι αυτά τα λύματα πρέπει να υπόκεινται σε εκ των προτέρων κανόνες ή στην παροχή ειδικών αδειών από τις αρμόδιες αρχές ή τα κατάλληλα όργανα. Αυτοί οι κανόνες ή άδειες θα πρέπει ιδίως να εξασφαλίζουν ότι τα εν λόγω βιομηχανικά λύματα υποβάλλονται σε προκαταρκτική επεξεργασία που απαιτείται ώστε να προστατεύεται η υγεία του προσωπικού που εργάζεται στα συστήματα επεξεργασίας των αστικών λυμάτων, να αποφεύγονται ζημίες στα αποχετευτικά δίκτυα και να μην θίγεται η λειτουργία των σταθμών επεξεργασίας λυμάτων και η ποιότητα της λυματολάσπης, και, τέλος, να προστατεύονται τα ύδατα υποδοχής των σταθμών επεξεργασίας αστικών λυμάτων.

Η Επιτροπή θα ζητήσει πληροφορίες από τις ελληνικές αρχές σχετικά με την προκαταρκτική επεξεργασία των λυμάτων από επιχειρήσεις του Θριασίου πεδίου, καθώς και σχετικά με τις άδειες που τους έχουν χορηγηθεί, σύμφωνα με το άρθρο 11 της οδηγίας 91/271/ΕΟΚ.

(1) ΕΕ L 135 της 30.5.1991, σελ. 40.

(2) ΕΕ L 230 της 5.8.1982.

(3) ΕΕ L 135 της 30.5.1991.